

ที่ มท ๐๘๐๘.๓/ว 2342 กรมส่งเสริมการปกครองท้องถิ่น

 ถนนนครราชสีมา เขตดุสิต กทม. ๑๐๓๐๐

 7 มิถุนายน 2566

เรื่อง แจ้งเตือนประชาชนให้ระมัดระวังกลุ่มมิจฉาชีพที่แอบอ้างหลอกลวงการทำธุรกรรมชำระภาษีที่ดิน
และสิ่งปลูกสร้าง

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย ตัวอย่างเอกสารประชาสัมพันธ์แจ้งเตือนประชาชน จำนวน 2 ฉบับ

 ด้วยปลัดกระทรวงมหาดไทยได้มีข้อสั่งการในการประชุมขับเคลื่อนและติดตามนโยบาย
ของรัฐบาลและภารกิจสำคัญของปลัดกระทรวงมหาดไทย ประจำปีงบประมาณ พ.ศ. 2566 เมื่อวันพุธที่
24 พฤษภาคม 2566 ให้แจ้งเตือนประชาชนระมัดระวังกลุ่มมิจฉาชีพแอบอ้างหลอกลวงเกี่ยวกับ
การทำธุรกรรมชำระภาษีที่ดินและสิ่งปลูกสร้างผ่านโทรศัพท์มือถือหรือในรูปแบบอื่น ๆ

กรมส่งเสริมการปกครองท้องถิ่น จึงขอความร่วมมือจังหวัดแจ้งองค์กรปกครองส่วนท้องถิ่น ประชาสัมพันธ์แจ้งเตือนให้ประชาชนระมัดระวังการดำเนินงานของกลุ่มมิจฉาชีพดังกล่าว โดยมีรายละเอียด ดังนี้

1. ในการชำระภาษีที่ดินและสิ่งปลูกสร้าง องค์กรปกครองส่วนท้องถิ่นจะไม่มีการโทรศัพท์
หรือแจ้งเป็นหนังสือ รวมถึงการส่งข้อความผ่านโทรศัพท์มือถือ แอปพลิเคชัน Line หรือแอปพลิเคชันอื่น ๆ เพื่อให้ผู้เสียภาษีทำธุรกรรมโดยการแจ้งข้อมูลส่วนบุคคลผ่านการกดลิงก์ ดาวน์โหลด หรือติดตั้งแอปพลิเคชันปลอมใด ๆ

2. ให้ผู้เสียภาษีใช้ความระมัดระวังในการตรวจสอบข้อมูลก่อนการชำระภาษี ได้แก่ ข้อมูลค่าภาษี รายการที่ดินและสิ่งปลูกสร้าง รวมถึงหมายเลขบัญชี และชื่อบัญชีว่าเป็นขององค์กรปกครองส่วนท้องถิ่นที่ถูกต้อง

3. หากพบว่ามีการแอบอ้างหรือปลอมแปลงเอกสารการจัดเก็บภาษีขององค์กรปกครอง
ส่วนท้องถิ่น ให้องค์กรปกครองส่วนท้องถิ่นมอบหมายเจ้าหน้าที่ผู้รับผิดชอบแจ้งความร้องทุกข์ต่อพนักงานสอบสวน ณ สถานีตำรวจท้องที่โดยทันที

ทั้งนี้ กรมส่งเสริมการปกครองท้องถิ่นได้จัดทำตัวอย่างเอกสารประชาสัมพันธ์แจ้งเตือนประชาชน เพื่อให้องค์กรปกครองส่วนท้องถิ่นใช้เป็นแนวทางในการประชาสัมพันธ์ในพื้นที่ รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

 (นายประยูร รัตนเสนีย์)

 อธิบดีกรมส่งเสริมการปกครองท้องถิ่น



สิ่งที่ส่งมาด้วย